2.2 ลักษณะการประกอบธุรกิจ

  (1) ประวัติความเป็นมาและพัฒนาการที่สำคัญ

บริษัทหลักทรัพย์ ยูไนเต็ด จำกัด (มหาชน) ก่อตั้งเมื่อวันที่ 1 เมษายน 2514 ในนาม “บริษัท
ซิลโก้ จำกัด” ด้วยทุนจดทะเบียนเริ่มแรก 500,000 บาท เพื่อประกอบธุรกิจหลักทรัพย์
โดยผู้เริ่มก่อตั้งบริษัท คือ กลุ่มครอบครัว “สุขะนินทร์”

ในปี 2532 กลุ่มผู้ถือหุ้นเดิมได้ขายกิจการทั้งหมดให้กับกลุ่มว่องกุศลกิจ และกลุ่มเจนวัฒนวิทย์
โดยได้ทำการเปลี่ยนชื่อจากเดิมเป็นบริษัทหลักทรัพย์ ยูไนเต็ด จำกัด ในปี 2534
บริษัทได้รับคัดเลือกให้เป็นบริษัทสมาชิกตลาดหลักทรัพย์แห่งประเทศไทย หมายเลข 38 ในปี 2536
บริษัทได้ทำการแปรสภาพเป็นบริษัทมหาชน จำกัด โดยเปลี่ยนชื่อเป็น บริษัทหลักทรัพย์ ยูไนเต็ด
จำกัด (มหาชน) ในปี 2537 บริษัทเข้าร่วมเป็นสมาชิกศูนย์ซื้อขายตราสารหนี้ไทย หมายเลข 49

ในเดือนมกราคม 2543 บริษัทจัดตั้งบริษัท ยูไนเต็ด แอ็ดไวเซอรี่ เซอร์วิส จำกัด
โดยบริษัทถือหุ้นในสัดส่วน ร้อยละ 99.99 ของทุนที่เรียกชำระแล้ว 10 ล้านบาท
เพื่อให้บริการเป็นที่ปรึกษาทางการเงิน

ในปี 2544 บริษัทมีการเสนอขายหลักทรัพย์แก่ประชาชนทั่วไป ทำให้บริษัทมีทุนจดทะเบียน
304,373,570 บาท ที่เรียกชำระแล้วเต็มจำนวน เป็นหุ้นสามัญจำนวน 60,874,714 หุ้น
มูลค่าที่ตราไว้หุ้นละ 5 บาท และในวันที่ 8 สิงหาคม ปี 2544
บริษัทเข้าจดทะเบียนในตลาดหลักทรัพย์ ใช้ชื่อย่อว่า “US”

ในปี 2545 บริษัทมีการเพิ่มทุนรวม 555.6 ล้านบาท แบ่งเป็น 111.12 ล้านหุ้น
มูลค่าที่ตราไว้หุ้นละ 5 บาท ซึ่งในจำนวนนี้ได้ถูกจัดสรรโดยแบ่งออกเป็น 4 ส่วน ได้แก่ 30.4
ล้านหุ้น ให้กับผู้ถือหุ้นเดิม 15.3 ล้านหุ้น จัดสรรให้กับบุคคลในวงจำกัด และ
เนื่องจากผู้ที่จองซื้อหุ้นเพิ่มทุนจะได้รับใบสำคัญแสดงสิทธิ โดยไม่คิดมูลค่า บริษัท จึงสำรองหุ้นจำนวน
60.8 ล้านหุ้นไว้เพื่อรองรับการใช้สิทธิในการแปลงสภาพใบสำคัญแสดงสิทธิ (US-W1)
ของผู้ถือหุ้นเดิม และอีก 4.5
ล้านหุ้นสำหรับรองรับการใช้สิทธิของกรรมการและพนักงานของบริษัทและบริษัทย่อย (ESOP)
และในวันที่ 3 ตุลาคม 2548 เป็นวันที่ครบอายุของใบสำคัญแสดงสิทธิ (US-W1) คือ 3 ปี
และมีผู้ถือหุ้นเดิมรวมทั้งกรรมการและพนักงานใช้สิทธิแปลงสภาพรวมทั้งสิ้นจำนวน 45,111,328 หุ้น
ทำให้ ณ วันที่ 31 ธ.ค. 48 บริษัทมีทุนจดทะเบียนชำระแล้ว 844,083,520 บาท หรือเท่ากับ
168,816,704 หุ้น

ในปี 2546 บริษัทมีการเพิ่มบริษัทย่อยอีก 1 แห่งคือ บริษัท สยามไชยศรี จำกัด เพิ่มเติมจาก บริษัท
ยูไนเต็ด แอดไวเซอรี เซอร์วิส จำกัด เพื่อประกอบธุรกิจที่ปรึกษาการเงิน และเมื่อเดือน มิถุนายน
2548 บริษัทได้ขายบริษัทย่อยทั้ง 2 แห่งให้กับ นายศิริพงษ์ สมบัติศิริ
ซึ่งเป็นกรรมการผู้จัดการของทั้งสองแห่ง เพื่อลดความซ้ำซ้อนในงานด้าน ที่ปรึกษาทางการเงิน
ซึ่งบริษัทมีทีมงานอยู่แล้วในขณะนั้น

สำหรับปี 2547 บริษัทได้มีการกำหนด พันธกิจที่จะเป็นแนวทางในการดำเนินธุรกิจขึ้น
เพื่อเป็นทิศทางสำคัญของบริษัทในระยะยาวต่อไป ทั้งนี้
บริษัทได้มีการจัดโครงสร้างองค์กรให้เหมาะสมต่อการขยายธุรกิจของบริษัท
โดยได้จัดตั้งหน่วยงานใหม่ คือ สำนักบริหาร
ซึ่งประกอบด้วยฝ่ายงานด้านการวางแผนองค์กรและบริหารความเสี่ยง
ด้านสื่อสารและนักลงทุนสัมพันธ์ และด้านเลขานุการ พร้อมกันนั้น
บริษัทมีแผนดำเนินการสร้างภาพลักษณ์ที่ดีขององค์กร
พร้อมกับการวางกลยุทธ์ที่ให้ความสำคัญกับการพัฒนาระบบงาน การพัฒนาบุคคลกร
รวมทั้งการพัฒนาเทคโนโลยีสารสนเทศ นอกจากนี้ได้มีการขยายธุรกิจมากขึ้น
โดยเปิดสำนักงานสาขาแห่งใหม่ที่ชลบุรี

สำหรับปี 2548 บริษัทได้มีการเปลี่ยนแปลงโครงสร้างองค์กร และผู้บริหารระดับสูงดังนี้ คือ
สายงานการตลาดได้ขยายเพิ่มขึ้นอีก 2 สายงาน รวมทั้งมีการเปิดสาขาเพิ่มอีก 7 สาขา
และปิดทำการ 2 สาขา ได้แก่ สาขาชลบุรี และหาดใหญ่ โดยมีคุณสุดธิดา จิระพัฒน์สกุล
เข้ามาดำรงตำแหน่งเป็นกรรมการผู้จัดการดูแลสายงานด้านการตลาดโดยเฉพาะ
ส่วนผู้บริหารที่ได้ลาออกไปคือ คุณศศิธร พงศธร กรรมการผู้อำนวยการ และคุณจิรายุทธ รุ่งศรีทอง
กรรมการผู้จัดการ นอกจากนี้ได้มีการจัดตั้งคณะกรรมการบริหารความเสี่ยง
และฝ่ายบริหารความเสี่ยงขึ้นมาดูแลงานที่เกี่ยวข้องกับความเสี่ยงด้านต่าง ๆ ของบริษัท
ขณะที่มีการลดบทบาทของคณะอนุกรรมการการลงทุนตามนโยบายของคณะกรรมการบริษัท
ส่วนการดำเนินธุรกิจ บริษัทมีวัตถุประสงค์ที่จะทำธุรกรรมตราสารอนุพันธ์ และธุรกรรมยืม
และให้ยืมหลักทรัพย์ ในอนาคตอันใกล้

เมื่อประมาณต้นปี 2549 กลุ่มผู้ถือหุ้นใหญ่ของบริษัท คือกลุ่ม “ว่องกุศลกิจ” ประกอบด้วย นายวิฑูรย์
ว่องกุศลกิจ, บริษัท ยูฟินเวส คอร์ปอเรชั่น จำกัด, บริษัท ทีเอ็มอี แคปปิตอล จำกัด, บริษัท ซิตี้
โฮลดิ้ง จำกัด และบริษัท ทาวน์ โฮลดิ้ง จำกัด ได้ตัดสินใจขายหุ้นของบริษัทให้กับ บริษัท
เอ.พี.เอฟ. โฮลดิ้งส์ จำกัด ซึ่งเป็นบริษัทที่จดทะเบียนในประเทศไทย
โดยจะทำการขายหุ้นสามัญของบริษัทจำนวน 42,923,520 หุ้น เท่ากับร้อยละ 25.43
ของจำนวนหุ้นที่ออกและจำหน่ายแล้วทั้งหมดของบริษัทฯ ในราคาหุ้นละ 8.04 บาท
การซื้อหุ้นดังกล่าวของบริษัทฯ ส่งผลให้ เอ.พี.เอฟ. โฮลดิ้งส์ ต้องจัดทำคำเสนอซื้อหลักทรัพย์
เพื่อเข้าถือหลักทรัพย์เพื่อครอบงำกิจการ
ตามประกาศของคณะกรรมการกำกับหลักทรัพย์และตลาดหลักทรัพย์ เลขที่ กจ. 53/2545 อ้างถึง
หลักเกณฑ์ เงื่อนไข และขั้นตอนสำหรับการเข้าถือหลักทรัพย์เพื่อครอบงำกิจการ ลงวันที่ 18
พฤศจิกายน 2545 (“หลักเกณฑ์การเข้าถือหลักทรัพย์เพื่อครอบงำกิจการ”)
ซึ่งในขณะนี้อยู่ระหว่างการทำคำเสนอซื้อดังกล่าว อย่างไรก็ตาม ผู้ถือหุ้นรายใหม่นี้
มีวัตถุประสงค์ที่จะเป็นบริษัทจดทะเบียนในตลาดหลักทรัพย์
และดำเนินธุรกิจตามแผนงานเดิมของบริษัท ต่อไปไม่เปลี่ยนแปลง

โครงสร้างผู้ถือหุ้นของบริษัท เอ พี เอฟ โฮลดิ้งส์ จำกัด เป็นดังนี้

ณ วันที่ 12 มกราคม 2549 มีทุนจดทะเบียนและเรียกชำระแล้ว 80,000,000บาท ซึ่งถือหุ้นโดย

1. บริษัทซันวา เวิลด์ เซอร์วิส จำกัด จำนวน 50.99%

  (ประกอบธุรกิจการลงทุนในบริษัททั้งในและนอกตลาดหลักทรัพย์แห่งประเทศไทย โดย ณ วันที่ 11
  มกราคม 2549 บริษัทซันวาเวิลด์ เซอร์วิส จำกัด มีทุนจดทะเบียนและเรียกชำระแล้ว
  40,000,000 บาท ซึ่งถือหุ้นโดยนายมิทซึจิ โคโนชิตะ จำนวน 45% นายฟุมิโอะ คิวมะ 2%
  นายทัตซึยะ โคโนชิตะ 2% นายพงศักดิ์ ทองหลวง 9.9% นายเอนก อร่ามพานิช 9.9%
  บริษัทซันวาเวิลด์ มีเดีย จำกัด 16.1%
  (ประกอบธุรกิจการลงทุนในบริษัททั้งในและนอกตลาดหลักทรัพย์แห่งประเทศไทย โดย ณ วันที่ 28
  พฤศจิกายน 2548 บริษัท ซันวา เวิลด์ มีเดีย จำกัด มีทุนจดทะเบียนและเรียกชำระแล้ว
  6,000,000 บาท ซึ่งถือหุ้นโดยนายโคทะโร มะรุ จำนวน 30% นายทัตซึยะ โคโนชิตะ 19%
  นายพงศ์ศักดิ์ ทองหลวง 24% นายเอนก อร่ามพานิช 24% นางสาวสุนทรี วิจิตรชนะชัย 1%
  นางสาวฤดี ดิษยรัตน์ 1% นางทองยิ้ม จักรทอง 1%) และบริษัท สามดาว เทรดดิ้ง จำกัด
  15.1% (ประกอบธุรกิจการลงทุนในบริษัททั้งในและนอกตลาดหลักทรัพย์แห่งประเทศไทย โดย ณ
  วันที่ 20 มกราคม 2548 บริษัท สามดาว เทรดดิ้ง จำกัด มีทุนจดทะเบียนและเรียกชำระแล้ว
  8,000,000 บาท ซึ่งถือหุ้นโดยนายพงศ์ศักดิ์ ทองหลวง จำนวน 30% นายเอนก อร่ามพานิช
  29.975%
  นายดีพงศ์ สหะชาติศิริ 29.975% นายเท็ตซึฮิโกะ มิกิ 10% นายณัฐวุฒิ ศรีทะ 0.0125%
  นางสาววีณา บัวชุม 0.0125% นางสาวสุนทรี วิจิตรชนะชัย 0.0125% นางสาวพิศมัย
  วัฒนวิกย์กรรม 0.0125%))

2. นายมิทซึจิ โคโนชิตะ จำนวน 20%

3. นายโอซามุ ชิเกมัทซึ จำนวน 20%

4. นายเคนจิ ทานาก้า จำนวน 9%

5. นายพงศักดิ์ ทองหลวง จำนวน 0.000125%

6. นายเอนก อร่ามพานิช จำนวน 0.000125%

7. นางสาวจันทร์เพ็ญ เอาแสงดีกุล จำนวน 0.000125%

ซึ่งรวมเท่ากับจำนวน 100% ของทุนจดทะเบียนและทุนชำระแล้วของ บริษัท เอ.พี.เอฟ. โฮลดิ้งส์
จำกัด

สำหรับการเปลี่ยนแปลงคณะกรรมการบริษัท รวมทั้งคณะกรรมการบริหาร กรุณาดูรายละเอียดในข้อ
2.9 การจัดการ ข้อ ก คณะกรรมการบริษัท

(2) การประกอบธุรกิจ

บริษัทประกอบธุรกิจหลักทรัพย์โดยมีใบอนุญาต 4 ประเภท
ซึ่งได้แก่การประกอบกิจการนายหน้าซื้อขายหลักทรัพย์ กิจการค้าหลักทรัพย์
กิจการที่ปรึกษาการลงทุนและกิจการการจัดจำหน่ายหลักทรัพย์ โดย ในปี 2548
บริษัทฯมีสำนักสาขาที่ให้บริการด้านหลักทรัพย์ 12 แห่ง ประกอบด้วย สาขารังสิต สาขานครสวรรค์
สาขานครปฐม สาขาหาดใหญ่ สาขาชลบุรี สาขาบ้านโป่ง(ราชบุรี) สาขาอุดรธานี สาขาสาทร
สาขาอุบลราชธานี สาขาขอนแก่น สาขาลำพูน และสาขาบางนา อย่างไรก็ตาม
เนื่องจากผลการดำเนินงานของ สาขาหาดใหญ่ และสาขาชลบุรี ไม่เป็นไปตามเป้าหมาย
ทั้งสองสาขาจึงถูกปิดไปในเวลาต่อมา และทำให้ ณ สิ้นปี 2548 จึงมีสาขาจำนวน 10 สาขา
นอกจากนั้น บริษัทฯ ยังมีบริการการซื้อขายหลักทรัพย์ผ่านทาง อินเตอร์เน็ตด้วย
บริษัทมีหน่วยงานด้านวาณิชธนกิจ ซึ่งให้บริการที่ปรึกษาทางการเงินที่ได้รับใบอนุญาต จากสำนักงาน
กลต. โดยมีบริการเป็นที่ปรึกษาทางการเงิน การจัดโครงสร้างผู้ถือหุ้น
การระดมทุนโดยการออกตราสารประเภทหนี้และทุน เช่น หุ้นสามัญ หุ้นบุริมสิทธิ หุ้นกู้
หุ้นกู้ควบใบสำคัญแสดงสิทธิ ฯลฯ
และการนำตราสารและหลักทรัพย์ดังกล่าวเข้าจดทะเบียนในตลาดหลักทรัพย์แห่งประเทศไทยและตลาดหลักทรัพย์ใหม่
ตามใบอนุญาตที่ได้รับ

สำหรับบริษัทย่อยของบริษัท คือ บริษัทยูไนเต็ด แอ็ดไวเซอรี่ เซอร์วิส จำกัด และ
บริษัทสยามไชยศรี จำกัดนั้น มีการประกอบธุรกิจด้านการเป็นที่ปรึกษาทางการเงินทั้ง 2 บริษัท
โดยที่บริษัทยูไนเต็ด แอ็ดไวเซอรี่ เซอร์วิส จำกัด
สามารถประกอบธุรกิจด้านการเป็นที่ปรึกษาทางการเงินตามที่ได้รับใบอนุญาตจาก กลต.
เช่นเดียวกับบริษัท ส่วนบริษัทสยามไชยศรี จำกัด
ประกอบธุรกิจด้านการเป็นที่ปรึกษาทางการเงินโดยทั่วไป อันได้แก่ การปรับโครงสร้างทางการเงิน
การทำ Non-IPO Deal การควบรวมกิจการ เป็นต้น อย่างไรก็ตาม
บริษัทย่อยทั้งสองแห่งได้ถูกขายไปแล้วตามที่ได้ระบุไว้ข้างต้น

(3) โครงสร้างรายได้ ของบริษัทและบริษัทย่อย

  ------------------------------------- ------------ ---------- --------- -------- -------- --------
  รายได้                                 ดำเนิน        %การถือหุ้น   31 ธันวาคม          31       
                                                                2547               ธันวาคม   
                                                                                   2548     

                                        การโดย       ของบริษัท    ล้านบาท    %        ล้านบาท   %

  1. รายได้ธุรกิจหลักทรัพย์                   บริษัท         -                                      
                                        และบริษัทย่อย                                          

  ค่านายหน้า                                                      334.38    84.06    251.04   83.32

  ค่าธรรมเนียมและค่าบริการ                                          57.70*    14.50    21.08    7.00

  กำไร (ขาดทุน) จากการซื้อขายหลักทรัพย์                               (16.13)   (4.05)   (5.15)   (1.71)

  ดอกเบี้ยและเงินปันผลจากเงินลงทุนในหลักทรัพย์                           9.56      2.40     10.11    3.36

  ดอกเบี้ยเงินให้กู้ยืม                                                11.75     2.95     23.46    7.79

  รวมรายได้ธุรกิจหลักทรัพย์                                           397.26    99.86    300.54   99.74

  2. รายได้อื่น                            บริษัท         -          0.54      0.14     0.77     0.26
                                        และบริษัทย่อย                                          

  รวมรายได้                                                      397.80    100.00   301.31   100.00
  ------------------------------------- ------------ ---------- --------- -------- -------- --------

หมายเหตุ * เป็นรายได้ค่าธรรมเนียมและค่าบริการของ บริษัทยูไนเต็ด แอ๊ดไวเซอรี่ เซอร์วิส
จำกัด จำนวน 25.93 ล้านบาท และเป็นรายได้ค่าธรรมเนียมและบริการของ บริษัท สยามไชยศรี
จำกัด จำนวน 7.89 ล้านบาท

  (4) เป้าหมายการดำเนินธุรกิจ

ในปี 2549 บริษัทฯ มีแนวความคิดหลักในการดำเนินธุรกิจ คือ
“การร่วมมือร่วมใจในการให้บริการที่เป็นเลิศ” โดยการนำเสนอผลิตภัณฑ์ที่มีความหลากหลาย
การให้บริการที่มีคุณภาพ รวมทั้งการสร้างมูลค่าเพิ่มในการให้บริการ เพื่อตอบสนองความต้องการ
และสร้างความพึงพอใจให้แก่ลูกค้า
ซึ่งบริษัทฯได้มีการตั้งเป้าหมายการดำเนินธุรกิจโดยรวมของบริษัท ดังนี้

1) งานด้านการเป็นนายหน้าซื้อขายหลักทรัพย์ (Brokerage) บริษัทมุ่งหวังที่จะมีส่วนแบ่งการตลาด
ประมาณร้อยละ 1.5 ของตลาดโดยรวม โดยการขยายทีมการตลาด
การพัฒนาบุคลากรด้านการตลาดให้มีคุณภาพยิ่งขึ้น การให้วงเงินสินเชื่อ Credit Balance
ในสัดส่วนร้อยละ 20-30 ของมูลค่าการซื้อขาย แต่ไม่เกิน 600 ล้านบาท
หรือตามฐานะทางการเงินของบริษัทในขณะนั้น เพื่อเป็นการเพิ่มอำนาจซื้อขายให้กับลูกค้า
รวมทั้งขยายรายได้ในส่วนของค่าธรรมเนียมนายหน้าซื้อขายหลักทรัพย์
และรายได้ดอกเบี้ยจากเงินให้กู้ยืม นอกจากนั้นบริษัทยังได้มีการเตรียมความพร้อมสำหรับธุรกิจใหม่
ๆ เช่น ธุรกิจตราสารอนุพันธ์ ธุรกิจการกู้ยืมและให้กู้ยืมเพื่อซื้อหลักทรัพย์ เป็นต้น

ในขณะเดียวกัน บริษัทฯ ยังคงให้ความสำคัญกับการทำธุรกิจด้านวาณิชธนกิจ ธุรกิจค้าตราสารหนี้
ธุรกิจตัวแทนสนับสนุนการซื้อขายหน่วยลงทุน รวมทั้งการแสวงหาโอกาสทางธุรกิจอื่น ๆ
ที่ทางการกำหนดให้ดำเนินการ เพื่อให้บริการที่ครบวงจร
และเพิ่มสัดส่วนรายได้ที่ไม่ใช่ค่านายหน้าซื้อขายหลักทรัพย์ ให้มีสัดส่วนไม่ต่ำกว่าร้อยละ 10
ของรายได้รวม

2) งานด้านวาณิชธนกิจ (Investment Banking)
บริษัทยังคงให้ความสำคัญกับการทำธุรกิจด้านการเป็นที่ปรึกษาทางการเงิน
และการจำหน่ายและรับประกันการจำหน่ายหลักทรัพย์อย่างต่อเนื่อง
เนื่องจากเห็นว่าเป็นกลยุทธ์สำคัญที่จะช่วยสนับสนุนธุรกิจด้านหลักทรัพย์ด้วย นอกจากนี้
บริษัทฯยังคงมีธุรกรรมด้านวาณิชธนกิจอื่น ๆ อีก เช่น การควบรวมกิจการ
การเป็นที่ปรึกษาการปรับโครงสร้างหนี้ เป็นต้น

ในขณะเดียวกัน บริษัทฯ ยังคงให้ความสำคัญกับการทำธุรกิจด้านอื่น ๆ รวมทั้งธุรกิจค้าตราสารหนี้
ธุรกิจตัวแทนสนับสนุนการซื้อขายหน่วยลงทุน และการแสวงหาโอกาสทางธุรกิจอื่น ๆ
ที่ทางการกำหนดให้ดำเนินการ เพื่อให้บริการที่ครบวงจร
และเพิ่มสัดส่วนรายได้ที่ไม่ใช่ค่านายหน้าซื้อขายหลักทรัพย์ ให้มีสัดส่วนไม่ต่ำกว่าร้อยละ 10
ของรายได้รวม

3) งานด้านวิเคราะห์หลักทรัพย์
บริษัทมีเป้าหมายในการสร้างผลงานวิเคราะห์หลักทรัพย์ที่มีคุณภาพและมีมาตรฐาน
รองรับกับความต้องการของลูกค้าประเภทต่างๆ นอกจากนั้น บริษัทฯ ยังได้มีการจัดตั้งหน่วยงาน
ที่ปรึกษาการลงทุน (Investment Advisory)
เพื่อรองรับลูกค้ารายใหญ่ที่ต้องการคำปรึกษาในแบบเฉพาะเจาะจง (specific advice)
โดยคำนึงถึงความเหมาะสมสำหรับลูกค้าแต่ละราย ซึ่งจะพิจารณาจากความต้องการ วัตถุประสงค์
ความสามารถในการรับความเสี่ยง สถานะทางการเงิน และประสบการณ์ในการลงทุนของลูกค้า
เพื่อใช้ในการให้คำแนะนำในการคัดเลือกหลักทรัพย์ (stock selection)
และการจัดสรรเงินลงทุน (asset allocation) ที่เหมาะสมสำหรับลูกค้านั้นๆ
ซึ่งจะเป็นการสร้างมูลค่าเพิ่มให้กับบริการของบริษัท

4) งานด้านสนับสนุน บริษัทให้ความสำคัญกับการพัฒนาระบบงานต่าง ๆ
โดยเฉพาะอย่างยิ่งระบบเทคโนโลยีสารสนเทศ อย่างต่อเนื่อง เพื่อการให้บริการที่ดีเลิศ
และรองรับการแข่งขัน และธุรกรรมใหม่ ๆ ในอนาคต

ทั้งนี้คาดการณ์ว่าในปี 2549 บริษัทจะมีโครงสร้างรายได้ดังต่อไปนี้

1. รายได้นายหน้าซื้อขายหลักทรัพย์ ร้อยละ 89

2. รายได้ค่าธรรมเนียมและบริการ ร้อยละ 2

3. รายได้ดอกเบี้ยและเงินปันผลรับ ร้อยละ 2

4. รายได้จากดอกเบี้ยเงินให้กู้ยืม ร้อยละ 7